*A rendelet tervezet elfogadásához*

***az Mötv. 50. §-a alapján minősített*** *többség szükséges,*

*a határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*24. számú előterjesztés*

Bátaszék Város Önkormányzat Képviselő-testületének 2024. február 12-én

16 órakor megtartandó ülésére

*A szociális alapszolgáltatások intézményi térítési díjainak megállapítása*

|  |
| --- |
| **Előterjesztő:** dr. Bozsolik Róbert polgármester  **Készítette** : Borosné Simon Zsuzsanna intézményvezető    **Törvényességi ellenőrzést végezte:** dr. Firle-Paksi Anna aljegyző  **Tárgyalja:**  Szociális Bizottság 2025.02.11.  Pénzügyi és Gazdasági Bizottság 2025.02.11. |

**Tisztelt Képviselő-testület!**

Jogszabályi kötelezettségnek eleget téve, az idei évben is szükséges a személyes gondoskodás körébe tartozó szociális alapellátások térítési díjainak (a továbbiakban: intézményi térítési díj) megállapítása.

Utolsó alkalommal a 2024. február 14-ei Képviselő-testületi ülésen a 33/2024.(II.14.) számú önkormányzati határozattal kerültek elfogadásra a Gondozási Központ intézményi térítési díjai.

A szociális igazgatásról és a szociális ellátásokról szóló 1993. évi III. törvény (továbbiakban: Szt.) 92.§ (1) bekezdés értelmében:- „***A személyes gondoskodást nyújtó ellátásokról, azok igénybevételéről, valamint a fizetendő térítési díjakról ……b) ha a fenntartó önkormányzati társulás, akkor a társulási megállapodásban megjelölt székhely szerinti ……..települési önkormányzat a társulási megállapodásban meghatározottak szerint rendeletet alkot.”***

A Gondozási Központot fenntartó társulási megállapodás III. fejezet 3.2 pontja szerint: ***„Az Önkormányzatok megállapodnak abban, hogy az Szt. 92. § (1) bekezdésének b) pontja alapján Bátaszék Város Önkormányzatának Képviselő-testülete alkot rendeletet a Központ tekintetében a személyes gondoskodást nyújtó ellátásokról, azok igénybevételéről, a fizetendő térítési díjakról, azzal, hogy a rendeletet a Társulási Tanács előzetesen véleményezi.”***

Az intézményi térítési díj számításának módját, változatlanul az Szt. 115. § (1) bekezdése határozza meg az alábbiak szerint:

***„115. § (1) Az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget***. ***Az intézményi térítési díj év közben egy alkalommal …….. korrigálható. Az intézményi térítési díjat integrált intézmény esetében is szolgáltatásonként ……külön kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani.”***

*A fenntartó az intézményi térítési díjat, a jogszabályok alapján kiszámított díjtételnél alacsonyabb összegben is meghatározhatja.*

Mivel az intézményi térítési díjat szolgáltatásonként állapítjuk meg, ezért meg kell határozni a szociális étkeztetés, ételszállítás, házi segítségnyújtás és nappali ellátás szolgáltatási díjait.

A személyes gondoskodást nyújtó szociális ellátások térítési díjáról szóló 29/1993 (II.17.) Kormányrendelet 3.§ (1) bekezdésében foglaltak szerint, ***„az intézményi térítési díjat és a személyi térítési díjat***

***a) étkeztetés esetén ellátási napra,***

***b) házi segítségnyújtás esetén gondozási órára,***

***c) ……………***

***d)……………***

***e) nappali ellátás esetén ellátási napra…… vetítve kell meghatározni.”***

Az intézményi térítési díjat és a személyi térítési díjat az 1 és 2 forintos címletű érmék bevonása következtében, a kerekítés szabályairól szóló 2008. évi III. törvény 2. §-ának megfelelő módon, kerekítve kell megállapítani.

A szociális alapszolgáltatások intézményi térítési díjait a települési támogatásról és egyéb szociális ellátásokról szóló 1/2019. (I. 31.) önkormányzati rendelet 1. melléklete tartalmazza.

A jogszabályban foglaltakat figyelembe véve, a Gondozási Központ szolgáltatási egységeinek intézményi térítési díj számításai, a következők:

***Nappali ellátás szolgáltatási díja***

|  |  |  |
| --- | --- | --- |
| **Nappali ellátás** | **2025. év adatai** | **2024. év adatai** |
| 2025. évi tervezett kiadás összesen | 21 446 114 Ft/év | 19 365 714 Ft/év |
| 2025. évi tervezett ellátási napok száma (igénybe vevők száma alapján fő/nap/év) | 7 428 fő/nap/év | 7 500 fő/nap/év |
| *Egy ellátottra vetített számított önköltség 2025. év (Ft/nap)* | *2 887Ft/nap* | *2 582 Ft/nap* |
| 2025. évi tervezett állami támogatás (Ft/év)  (tervezett igénybe vevők száma 29 fő/év) | 16 205 200 Ft/év | 15 217 460 Ft/év |
| 2025. évi állami támogatás összege egy ellátott után (Ft/fő/év) | 558 800 Ft/fő/év | 524 740 Ft/fő/év |
| 2025. évi ellátási napok száma (nap/év) | 250 nap/év | 250 nap/év |
| 2025*. évben egy ellátottra vetített állami támogatás összege (Ft/fő/nap)* | *2 235 Ft/fő/év* | *2 099 Ft/fő/év* |
| 2025. évi számított intézményi térítési díj összege Ft/nap (a díj ÁFA mentes) | 652 Ft/nap | 483 Ft/nap |
| **Megállapítható 2025. évi intézményi térítési díj összege Ft/nap – kerekített összeg** | **650 Ft/nap** | **480 Ft/nap** |
| **Javasolt 2025. évi intézményi térítési díj (Ft/nap) összege** | **0 Ft/nap** | **0 Ft/nap** |
| 2025*. évi tervezett intézményi működési bevétel (Ft/év)* | *0 Ft/év* | *0 Ft/év* |
| **2025*. évi tervezett önkormányzati hozzájárulás mértéke* (Ft/év)** | ***5 240 914 Ft/év*** | ***4 148 254 Ft/év*** |

***Az idei évben a nappali ellátásban a maximálisan elkérhető intézményi térítési díj összege 650 Ft/napban került kiszámításra.***

A szolgáltatás nyújtására jelenleg 43 fővel van megállapodása intézményünknek. A nappali ellátást igénybe vevők nagy többsége egyedül élő, 80 év feletti idős ember, akik alacsony összegű ellátással rendelkeznek. Sokan közülük napi megélhetési gondokkal küzdenek. A megemelkedett közüzemi számlák, valamint az élelmiszer árak folyamatos emelkedése miatt, a gyógyszereik kiváltása is nehézséget okoz számukra. A hozzánk rendszeresen bejáró és napközben bent tartózkodó idősek jellemzően egyedül élnek, hozzátartozóik napközben dolgoznak vagy távol laknak. A gondozási feladatok mellé, közösségépítő szerep is társul. Sokaknak a Klubban való tartózkodás az egyetlen társas közeg, ahol meg tudják osztani problémáikat, örömeiket. Több ellátott bentlakásos szociális intézményi elhelyezésre vár. A hosszú várólisták miatt, átmeneti lehetőségként is tekintenek a nappali ellátási formára. Azok számára, akik nem tudnak bejönni a Klubba, lehetőséget biztosítunk a gépjárművel való be- és hazaszállításra.

**Javasoljuk, hogy a nappali ellátás igénybevétele a továbbiakban is térítésmentes maradjon, valamint a nappali ellátásban a** **személyes ruházat tisztántartásának a díja, a továbbra is a házi segítségnyújtás óradíjával egyezzen meg, melynek jelenleg hatályos összege 550 Ft/óra.**

***Étkeztetés díja (szállítás nélkül)***

|  |  |  |
| --- | --- | --- |
| **Étkeztetés – szállítás nélkül** | **2025. év adatai** | **2024. év adatai** |
| 2025. évi tervezett kiadás összesen | 40 678 545 Ft/év | 41 441 857 Ft/év |
| 2025. évi tervezett ellátási napok száma (nap/év) | 16 722 Nap/év | 19 691 nap/év |
| 2025*. évi egy napra vetített számított önköltség (Ft/nap)* | *2 433 Ft/nap* | *2 105 Ft/nap* |
| 2025. évi állami támogatás összege egy ellátott után (Ft/fő/év) | 88 520 Ft/fő/év | 84 860 Ft/fő/év |
| 2025. évre tervezett állami támogatás (Ft/év)  (2025. évre tervezett igénybe vevők száma 67 fő/év) | 5 930 840 Ft/év | 6 534 220 Ft/év |
| 2025. évi étkezési napok száma (nap/év) | 250 nap/év | 250 nap/év |
| 2025*. évi egy napra vetített állami támogatás összege (Ft/nap)* | *354 Ft/nap* | *339 Ft/nap* |
| 2025. évi számított intézményi térítési díj nettó összege, szállítási díj nélkül (Ft/nap) | 2 079 Ft/nap | 1 765 Ft/nap |
| 2025. évi számított intézményi térítési díj ÁFA-val növelt összege, (Ft/nap) szállítási díj nélkül | 2 640 Ft/nap | 2 242 Ft/nap |
| **Megállapítható 2025. évi intézményi térítési díj (Ft/nap) ÁFA-val növelt kerekített összege, szállítási díj nélkül** | 2 640 Ft/nap | 2 240 Ft/nap |
| **Javasolt 2025. évi intézményi térítési díj (Ft/nap) ÁFA-val növelt összege, szállítási díj nélkül** | **1 250 Ft/nap** | **1 145 Ft/nap** |
| 2025*. évi tervezett intézményi működési bevétel (Ft/év)* | *15 000 000 Ft/év* | *15 000 000 Ft/év* |
| 2025*. évi tervezett állami támogatás (Ft/év)* | *5 930 840 Ft/év* | *6 534 220 Ft/év* |
| 2025*. évi tervezett önkormányzati hozzájárulás mértéke (Ft/év)* | *19 747 705 Ft/év* | *19 907 637 Ft/év* |

***Az idei évben az étkeztetésben a maximálisan elkérhető intézményi térítési díj bruttó 2 640 Ft/napban került kiszámításra.***

Intézményünknél az utolsó díjemelés 2022.08.01-től történt az étkeztetés térítési díját érintően, amikor bruttó 1 145 Ft/nap (902 Ft+ÁFA) díj került meghatározásra (78 %-os emelés történt a fenti időponttól), ami jelenleg is hatályos.

2022-ben 118 volt a dokumentált napi adagszám a szolgáltatásban, ami az idei évre átlagosan 67 adag/napra csökkent. Az áremelés óta egyre többen szűntetik meg a szolgáltatás igénybevételét az étel minősége, mennyisége és a megemelt árra való hivatkozással. Többen kérik a szolgáltatás szüneteltetését. A jogszabály értelmében, amennyiben 3 hónap elteltével nem történik igénybevétel, akkor a szolgáltatást meg kell szüntetni. Az igénybe vevők egy része úgy próbál spórolni, hogy nem kér a hét minden napján ebédet. Általában hétfői és pénteki napokon esik vissza még jobban az adagszám.

A vásárolt élelmezés költsége évről évre növekszik, követve a nyersanyag, az energiaárak és a bérek emelkedését.

A szolgáltatótól 2024.01.01-től bruttó 1 727 Ft/adag áron vásároltuk az ebédet, ami 2025.01.01-től bruttó 1 834 Ft/adag árra emelkedett. Intézményünknél az étkeztetést igénybe vevők bruttó 1 145 Ft/adag áron kapták az ebédet, amennyiben jövedelmük alapján meg tudták fizetni a teljes személyi térítési díjat.

A jogszabályi előírás alapján, az étkeztetés esetén az igénybe vevők jövedelmének a 30%-a kérhető el személyi térítési díjként.

A szolgáltatást igénybe vevők között vannak alacsony jövedelemmel rendelkezők, ezért ők nem tudják megfizetni a maximális térítési díjat. Jelenleg 23 főnél nem tudjuk elkérni a teljes díjat. Az ő esetükben a jövedelem nagyságrendjét figyelembe véve, csökkentett összegben kerül megállapításra részükre a személyi térítési díj. A fennmaradó összeget a fenntartó egészíti ki.

1 fő rászorultsági alapon térítésmentesen veszi igénybe a szolgáltatást, mivel nem rendelkezik jövedelemmel.

A fenti táblázatból látható, hogy az étkeztetés intézményi térítési díját, - az állami támogatás, az intézményi térítési díjbevétel, valamint az önköltség figyelembevételével – maximum bruttó 2 640 Ft/nap összegben lehet megállapítani. Azonban ez olyan magas díjtétel, melynek megfizetése problémát jelentene az igénybe vevők számára.

A 2022-es évi díjemelés megállapításakor (78 % emelés történt) a fenntartó azt az irányvonalat követte, hogy közelítsen egymáshoz az intézményi térítési díj és a vásárolt élelmezés nettó beszerzési ára.

A fenti számadatokból látható, hogy nyílik az olló a vásárolt élelmezés és az intézményi térítési díj bevétel viszonylatában, ezért javasoljuk -, hogy a vásárolt élelmezés 2025.01.01-től történő beszerzési árának emelkedését figyelembe véve (bruttó 107 Ft/adag) – bruttó 105 forinttal kerüljön megemelésre az intézményi térítési díj összege.

**Az étkeztetés intézményi térítési díját, a kerekített bruttó 1 250 Ft/nap díjban javasoljuk meghatározni.**

***Étkeztetés szállítási díja***

|  |  |  |
| --- | --- | --- |
| **Étkeztetés szállítási díj** | **2025. év adatai** | **2024. év adatai** |
| 2025. évi tervezett kiadás összesen (nettó Ft/év) | 5 650 512 Ft | 5 895 000 Ft |
| 2025. évi tervezett ellátási napok száma (nap/év) | 12 774 nap/év | 15 674 nap/év |
| 2025*. évi egy napra vetített számított önköltség (Ft/nap)* | *442 Ft/nap* | *376 Ft/nap* |
| 2025. évre tervezett állami támogatás (Ft/év) | - | - |
| 2025. évi számított intézményi térítési díj összege (Ft/nap) (ÁFA mentes a díj) | 442 Ft/nap | 376 Ft/nap |
| **Megállapítható 2025. évi intézményi térítési díj (Ft/nap) ÁFA-val növelt összeg** | 562 Ft/nap | 478 Ft/nap |
| **Megállapítható 2025. évi intézményi térítési díj (Ft/nap) ÁFA-val növelt kerekített összeg** | **560 Ft/nap** | **480 Ft/nap** |
| **Javasolt 2025. évi intézményi térítési díj (Ft/nap)** | **100 Ft/nap** | **50 Ft/nap** |
| *Tervezett intézményi működési bevétel (Ft/év)* | 400 000 Ft/év | 400 000 Ft/év |
| 2025*. évi tervezett állami támogatás (Ft/év*  *)* | *- Ft/év* | *- Ft/év* |
| 2025*. évi tervezett önkormányzati hozzájárulás mértéke (Ft/év)* | *5 250 512 Ft/év* | *5 495 000 Ft/év* |

***Az idei évben az étkeztetésben az étel szállítási díjára a maximálisan elkérhető intézményi térítési díj bruttó 560 Ft/napban került kiszámításra.***

Az étkezés szolgáltatását igénybe vevők 90%-a, egészségi állapotukból adódóan - csatolva a házi orvosi javaslatot - szállítással kéri az ellátást. Házaspárok esetében (egy cím több éthordó), egy igénybe vevőtől kérhető szállítási díj. Egyes ellátottaknál nem tudjuk elkérni a szállítási díjat, alacsony jövedelmük, illetve a jogszabályi korlátok miatt.

Az étkeztetés szállítási díjának összegében 2017 óta nem történt változás.

Az étel szállítását végző szolgáltató költségei évről évre növekednek, ami maga után vonja a fenntartó által fizetett szolgáltatási díj emelését.

A szállítási költségekre állami támogatás nem igényelhető - ezért a térítési díj bevétel - ami csökkenti a kiadási oldal mutatószámait.

Az idei évben javaslatot szeretnénk tenni a szállítási díj megemelésére.

**Az étel szállítási díját 100 Ft/napban javasoljuk meghatározni.**

**Házi segítségnyújtás**

|  |  |  |  |
| --- | --- | --- | --- |
| **Házi segítségnyújtás** | **2025. évi személyi gondozás** | **2025. évi szociális segítés** | **2025. évi mentális gondozás** |
| 2025. évi tervezett kiadás összesen (Ft/év) | 54 182 866 Ft/év | 56 107 Ft/év | 25 183 768 Ft/év |
| 2025. évi tervezett gondozási órák száma (óra/év) | 13 979 óra/év | 20 óra/év | 4 856 óra/év |
| 2025. évi egy gondozási órára vetített számított önköltség (Ft/óra) | 3 876 Ft/óra | 2 805 Ft/év | 5 186 Ft/év |
| 2025. évi tervezett állami támogatás egy főre (Ft/év) | 842 600 Ft/fő/év | 0 Ft/fő/év | 842 600 Ft/fő/év |
| 2025. évi tervezett ellátotti létszám (összesen 75 fő/év) | 53 fő/év | 0 | 22 fő/év |
| 2025. évi tervezett állami támogatás összege (Ft/év) | 44 657 800 Ft/év | 0 | 18 537 200 Ft/év |
| 2025. évi tervezett gondozási órák száma (óra/év) | 13 979 óra/év | 20 óra/év | 4 856 óra/év |
| Egy gondozási órára vetített állami támogatás összege (Ft/óra) | 3 195 Ft/óra | 0 Ft/óra | 3 817 Ft/óra |
| 2025. évi számított intézményi térítési díj összege (Ft/óra) (*az óradíj ÁFA mentes)* | 681 Ft/óra | 2 805 Ft/óra | 1 369 Ft/óra |
| **2025. évi intézményi térítési díj összege (Ft/óra) kerekített összeg** | **680 Ft/óra** | **2 805 Ft/óra** | **1 370 Ft/óra** |
| **Javasolt 2025. évi intézményi térítési díj (Ft/óra) összege** | **550 Ft/óra** | **550 Ft/óra** | **0 Ft/óra** |
| 2025*. évi tervezett intézményi bevételek (Ft/év)* | *2 850 000 Ft/év* | *0 Ft/év* | *0 Ft/év* |
| 2025*. évi tervezett állami támogatás Ft/év* | *44 657 800 Ft/év* | *0 Ft/év* | *18 537 200 Ft/év* |
| 2025*. évi tervezett önkormányzati hozzájárulás (Ft/év) mértéke* | *6 675 066 Ft/év* | *56 107 Ft/év* | *6 646 568 Ft/év* |

**Házi segítségnyújtás**

|  |  |  |  |
| --- | --- | --- | --- |
| **Házi segítségnyújtás** | **2024. évi személyi gondozás** | **2024. évi szociális segítés** | **2024. évi mentális gondozás** |
| 2024. évi tervezett kiadás összesen (Ft/év) | 50 116 836 Ft/év | 51 897 Ft/év | 23 293 910 Ft/év |
| 2024. évi tervezett gondozási órák száma (óra/év) | 12 554 óra/év | 13 óra/év | 5 835 óra/év |
| 2024. évi egy gondozási órára vetített számított önköltség (Ft/óra) | 3 992 Ft /óra | 3 992 Ft/év | 3 992 Ft/év |
| 2024. évi tervezett állami támogatás egy főre (Ft/év) | 783 310 Ft/év | 0 Ft/év | 783 310 Ft/év |
| 2024. évi tervezett ellátotti létszám (fő/év) | 52 fő/év | 0 | 19 fő/év |
| 2024. évi tervezett állami támogatás összege (Ft/év) | 40 732 120 Ft/év | 0 | 14 882 890 Ft/év |
| 2024. évi tervezett gondozási órák száma (óra/év) | 12 554 óra/év | 13 óra/év | 5 835 óra/év |
| Egy gondozási órára vetített állami támogatás összege (Ft/óra) | 3 245 Ft/óra | 0 Ft/óra | 2 551 Ft/óra |
| 2024. évi számított intézményi térítési díj összege (Ft/óra) (*az óradíj ÁFA mentes)* | 748 Ft/óra | 3 992 Ft/óra | 1 441 Ft/óra |
| **2024. évi intézményi térítési díj összege (Ft/óra) kerekített összeg** | **750 Ft/óra** | **3 990 Ft/óra** | **1 440 Ft/óra** |
| **Javasolt 2024. évi intézményi térítési díj (Ft/óra) összege** | **550 Ft/óra** | **550 Ft/óra** | **0 Ft/óra** |
| 2024*. évi tervezett intézményi bevételek (Ft/év)* | *2 800 000 Ft/év* | *0 Ft/év* | *0 Ft/év* |
| 2024*. évi tervezett állami támogatás Ft/év* | *40 732 120 Ft/év* | *0 Ft/év* | *14 882 890 Ft/év* |
| 2024*. évi tervezett önkormányzati hozzájárulás (Ft/év) mértéke* | *6 584 716 Ft/év* | *51 897 Ft/év* | *8 411 020 Ft/év* |

***Az idei évben a házi segítségnyújtásban a személyi gondozásban 680 Ft/óra, míg a szociális segítésben 2 805 Ft/óra, a mentális gondozásban 1 370 Ft/óra a maximálisan elkérhető intézményi térítési díj összege.***

Az elmúlt években nem emelkedett a házi segítségnyújtás intézményi térítési díja. Egyre nő azoknak az idős és beteg embereknek a száma, akik nem tudják megfizetni a bentlakásos intézményi ellátást, vagy a hosszú várólista miatt, nem tudnak bekerülni idősotthonba. A hozzátartozók nem tudják a napi szintű gondoskodást biztosítani számukra, ezért jellemzően ők azok, akik rendkívüli módon rászorulnak a házi segítségnyújtásra. Bár fizetős a szolgáltatás, mégis az összes igénybevétel 100 %-a személyes gondozási feladatokban nyilvánul meg. Bátaszéken jelenleg az 5 gondozó, 48 ellátottról gondoskodik. A tavalyi év folyamán további 23 fővel voltunk szerződéses viszonyban, döntő többségük elhalálozás, míg kisebb részük elköltözés vagy idősotthoni elhelyezés miatt került ki az ellátásból.

Naponta átlagban 35 idősről gondoskodunk házi segítségnyújtás keretében Bátaszéken.

A szolgáltatásba bekerülők egészségi és fizikális állapota romlik, egyre több az ágyhoz kötött ellátott. Az utóbbi időben nő a szolgáltatást igénylők száma.

***Javasoljuk a személyi gondozás esetében az 550 Ft/óra, a szociális segítés esetében az 550 Ft /óra, míg a mentális gondozás esetében a térítésmentes díjtételek elfogadását.***

***A fenntartónak a 2025-ös évben a szolgáltatások biztonságos működtetéséhez, összesen 43 616 872 forint hozzájárulást szükséges biztosítani, míg a 2024-es évben ez az összeg 44 598 524 forintot tett ki.***

A működéshez szükséges különbözeti költséget a társult önkormányzatok befizetései fedezik. A társulásban résztvevő önkormányzatok azon alapszolgáltatásokra fizetnek hozzájárulást, melyeket igénybe vesznek.

Az anyagban szereplő táblázatok utolsó soraiból kitűnik, hogy valamennyi feladatellátás működéséhez szükséges a fenntartó hozzájárulása, mivel az intézményi térítési díjbevételek, valamint az állami támogatások nem fedezik a feladatellátások kiadási tételeit.

***Javaslattételi összegzés:***

***A települési támogatásról és egyéb szociális ellátásokról szóló 1/2019. (I.31.) önkormányzati rendelet 1. mellékletében foglalt intézményi térítési díjak összegét, a nappali ellátás, személyes ruházat tisztántartása szolgáltatás és a házi segítségnyújtás – szociális segítés, személyi gondozás és mentális gondozás - szolgáltatás díjait a jelenleg hatályban lévő díjtétel összegében - 550 Ft/óra - javasoljuk meghatározni.***

***Díjemelésre teszünk javaslatot az étkeztetés és az étkeztetés szállítási díja tekintetében.***

* ***Az étkeztetés intézményi térítési díját a jelenleg hatályban lévő bruttó 1 145 Ft/nap díjtételről 1 250 Ft/nap díjban javasoljuk meghatározni.***
* ***Az ételszállítás intézményi térítési díját a jelenleg hatályban lévő bruttó 50 Ft/nap díjtételről 100 Ft/nap díjban javasoljuk elfogadni.***

A szociális alapszolgáltatások intézményi térítési díjait a települési támogatásról és egyéb szociális ellátásokról szóló 1/2019. (I. 31.) önkormányzati rendelet 1. melléklete tartalmazza.

Az intézményi térítési díj megemelésére irányuló rendelet tervezet elfogadása esetén az alábbiakra figyelemmel kell lenni:

A Magyarország gazdasági stabilitásáról szóló 2011. évi CXCIV. törvény 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Fentiekre tekintettel a díj emelését tartalmazó rendelet 2025. március 15. napján léphet hatályba legkorábban.

**Az előterjesztés mellékletét képező rendelet-tervezet nem csak a fenti díjemelési javaslatot tartalmazza, hanem egyúttal javaslatot teszünk a jelzőrendszeres házi segítségnyújtásra vonatkozó rendelkezések hatályon kívül helyezésre, mivel az önkormányzat, illetve ezen feladatot ellátó társulás 2025. január 1. napjától már nem lát el ilyen feladatot**.

**H a t á r o z a t i j a v a s l a t:**

**a szociális alapszolgáltatások intézményi térítési díjának 2025. évi megállapítására**

Bátaszék Város Önkormányzatának Képviselő-testülete

1. a Gondozási Központ szolgáltatási egységeinek 2025. évi intézményi térítési díj számításait tudomásul veszi,
2. a települési támogatásról és az egyéb szociális ellátásokról szóló 1/2019. (I.31.) önkormányzati rendelet1. mellékletében meghatározott szociális alapszolgáltatások intézményi térítési díjait – az étkeztetési intézményi térítési díj, valamint az ételszállítás intézményi térítési díj kivételével - nem módosítja.

*Határidő:* 2025. február 21.

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül:* Gondozási Központ

BátaszékiKÖH pénzügyi iroda

irattár

***INDOKOLÁS***

**a települési támogatásról és egyéb szociális ellátásokról szóló 1/2019. (I. 31.) önkormányzati rendelet módosításáról szóló rendelet-tervezethez**

**Általános indokolás**

A rendelet megalkotására az étkeztetés intézményi térítési díj, valamint az ételszállítás intézményi térítési díj emelése okán kerül sor, melyet a vásárolt élelmezési árak növekedése indokol. Egyúttal a jelzőrendszeres házi segítségnyújtásra vonatkozó rendelkezések hatályon kívül helyezésre kerülnek, mivel az önkormányzat, illetve ezen feladatot ellátó társulás 2025. január 1. napjától már nem lát el ilyen feladatot.

**Részletes indokolás**

**Az 1. §-hoz**

A 29. § (1) bekezdés e) pontjának hatályon kívül helyezése miatt indokolt a d) pontban a szabályozás (mondat) lezárása.

**A 2. §-hoz**

A 32. § (2) bekezdés d) pontjának hatályon kívül helyezése miatt indokolt a c) pontban a szabályozás (mondat) lezárása.

**A 3. §-hoz**

A melléklet módosításával az étkeztetési és az ételszállítási intézményi térítési díja emelésére kerül, valamint a jelzőrendszeres házi segítségnyújtás díjának szabályozásával kapcsolatos rendelkezések hatályon kívül helyezésre kerülnek.

**A 4. §-hoz**

A jelőrendszeres házi segítségnyújtással kapcsolatos rendelkezések hatályon kívül helyezésre kerülnek.

**Az 5. §-hoz**

Hatályba léptető rendelkezést tartalmaz.

**Az 1. melléklethez**

A melléklet módosításával az étkeztetési és az ételszállítási intézményi térítési díja emelésére kerül, valamint a jelzőrendszeres házi segítségnyújtás díjának szabályozásával kapcsolatos rendelkezések hatályon kívül helyezésre kerülnek.

***HATÁSVIZSGÁLAT***

**Társadalmi hatása:** az ellátottak anyagai terhei nőnek

**Gazdasági hatása:** nincs

**Költségvetési hatása:** a térítési díj emelésével az önkormányzatnak kevesebb saját forrást kell fordítani a szociális étkeztetésre

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** az önkormányzatnak kell a szükséges többletforrást a továbbiakban is biztosítani

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Véleményeztetés:** Szociális Bizottság, Pénzügyi és Gazdasági Bizottság